Kázeň z evanjelických Služieb Božích v Bratislave (Lamač**/NK s VP**), **Veľký piatok,**

7. 4. 2023, 10.00/**18.00** h; ES 116, 120,1 , 85, A 25 ( VP 120, 2-5), Lukáš 23, 33 – 47

**LUKÁŠ 23, 46:** ***„Otče, do Tvojich rúk porúčam svojho ducha.“***

**Milí bratia a milé sestry!**

Pozrite sa na svoje ruky: Sú úžasnými dielom Stvoriteľa!

**Čo všetko dokážu ľudské ruky**! Vedia nosiť ťažké bremená či zatočiť drobné skrutky. Ľudské ruky dokážu hrať hudbu, nakresliť obraz, upliesť sveter či šál, vykonať zdravie – ba život zachraňujúcu operáciu. Naše ruky dokážu hladiť a ukazovať správnu cestu. Keď rozprávame, naše ruky môžu podčiarknuť to, čo hovoríme, alebo namaľovať vo vzduchu veci, na ktoré nevieme nájsť slová. Naše ruky môžu prijímať dary a byť zopäté pri modlitbe.

Aj Pán Ježiš mal počas svojho života na zemi dve úžasné ruky. Ruky ,ktoré žehnali, pomáhali, uzdravovali, modlili sa. **Teraz, sú prebodnuté klincami a pribité na kríž.** Teraz už Ježiš svojimi rukami nemôže nič robiť. Sú bezmocné, znehybnené ako Jeho nohy. Len Ježišove ústa sú ešte činné a hovoria. Pán vyslovil na kríži 7 dôležitých slov či viet. V kázňach v tohoročnom  pôstnom období sme o nich uvažovali. Teraz je pred nami **Ježišovo 7.** – Jeho **posledné slovo na kríži: *„Otče, do Tvojich rúk porúčam svojho ducha.“***

Rovnako ako jeho 1. aj 4., aj to toto 7**. Ježišovo slovo na kríži je modlitba**. **Začiatok, stred a koniec utrpenia sú poznačené Ježišovou modlitbou.** Ježiš sa tu modlí slová, ktoré musel predtým vysloviť mnohokrát. Je to totiž obvyklá večerná modlitba Židov, verš z 31. žalmu. Tam, v 6. verši znie takto: „Do Tvojej ruky porúčam svojho ducha.“ Pán Ježiš sám od seba pridáva oslovenie: „Otče“ – takto učil modliť sa svojich učeníkov a takto sa modlí aj On sám.

*„Otče, do Tvojich rúk porúčam svojho ducha“* je to **modlitba dôvery.** Kto si v noci ľahne odpočívať, je odkázaný na iné ruky, ktoré ho budú počas celej noci chrániť, pretože on sám je v spánku bezmocný. Avšak **ktoré ruky by mohli človeka chrániť lepšie ako ruky, ktoré kedysi stvorili Adama zo zeme?** Sú to ruky, ktoré napr. Dorothea Steigerwaldová zobrazovala na svojich hlinených sochách veľké a silné. V týchto rukách je často postava dieťaťa – úplne uvoľnená, bezpečne sa cítiaca v rukách Otca. <https://www.christliche-geschenke.de/de/steigerwald-figur-bleibseinkind-31961-90-97002514.html> ; <https://temata.rozhlas.cz/cro_soundmanager/files/8025053/field_main_audio>

*„Otče, do Tvojich rúk porúčam svojho ducha“* Táto modlitba dôvery, ktorá sa zvyčajne vyslovuje večer počas dňa, je vhodná aj na čas, **keď sa v našom žití tkp. zvečerí.** Spomenutý 31. žalm dáva dôvod uvažovať o konci života, pretože v ňom nachádzame aj známe slová: „V Tvojej ruke sú moje časy“ (Ž 31, 16a). **Počas celého života, až do posledného výdychu, sme závislí od silných Božích rúk, ktoré nás chránia.** A to, čo príde potom, je úplne v Jeho rukách. Keď skonáme, sme úplne vydaní na milosť a nemilosť Bohu. Preto Ježišova posledná modlitba tesne pred smrťou znie: *„Otče, do Tvojich rúk porúčam* (odovzdávam, zverujem) *svojho ducha*.“

Hoci krátko predtým Ježiš zakúsil, čo znamená byť opustený Bohom, teraz s dôverou vyslovuje tieto slová, ktorými sa odovzdáva sa do rúk svojho nebeského Otca.

**Čo však tieto ruky robia s Ježišom? Ako nebeský Otec pôsobí na svojho jednorodeného Syna?** – **Povyšuje Ho.** Síce Ho nechá najprv trpieť a zostúpiť do pekiel, no predstaví Ho tam ako víťaza, premožiteľa smrti. Vo veľkonočné ráno Ho vytiahne z hrobu. Vyťahuje ho k sebe, do svojho večného kráľovstva. Nasadzuje mu korunu vládcu sveta a posadí Ho po svojej pravici. Áno, toto všetko robia s Ježišom Kristom Božie ruky – ruky, do ktorých Pán poručil (odovzdal) svojho ducha. **Otcove ruky robia Ježišove ruky opäť silnými a mocnými – všemocnými.**

**Božie ruky však robia ešte viac.** Duch Svätý je v istom zmysle Boží ukazovák – ukazujúci k dobrému životu, k večnému životu. Prostredníctvom evanjelia nám Duch Svätý poukazuje, že **nebeský Otec ukrižovaného Ježiša** jednoducho **povýšil pre nás – pre naše vykúpenie, pre našu spásu.** Boh nám tak predstavuje Spasiteľa, ktorý za nás zomrel a vstal z mŕtvych. Ježiš to vedel, keď sa na kríži modlil: *„Otče, do Tvojich rúk porúčam svojho ducha*.“

Toto 7. – posledné slovo na kríži sa Pán Ježiš modlil nielen v dôvere, že Boh zachová Jeho ducha aj po smrti a privedie Ho k novému životu, ale aj **v dôvere, že Ho ustanoví za Spasiteľa sveta.** O tom nám dodnes svedčí Svätý Duch. Je pravda, že **to** **robí ľudskými rukami, ale môžeme dôverovať, že v skutočnosti konajú Božie ruky.**

**Keď farárove ruky krstia človeka, v skutočnosti krstia Božie ruky.** Farár je len **nástroj** v službe Boha. Keď farárove ruky položené na hlave kajúcnika uisťujú o odpustení hriechov, tak to, čo sa rieši na zemi, sa rieši aj v nebi. Keď sa farárove ruky dvíhajú v požehnaní nad zhromaždenie veriacich, farár je len **hovorca**. To Boh dvíha svoje ruky nad svoj ľud s prísľubom ochraňovať ho a pomáhať mu. A keď ruky duchovného pastiera podávajú posvätený chlieb a posvätený kalich, farár je len Boží **čašník** – to Božie ruky nám dávajú telo a krv Toho, ktorý na kríži zveril do týchto rúk svojho ducha.

Keď toto všetko s dôverou prijímame z Božích rúk, vtedy sa stávame nielen požehnanými ľuďmi, ale vtedy sa stávame aj jedným telom v Pánovi Ježišovi Kristovi. Vtedy **nám Boh dovolí stať sa Jeho rukami, ktoré svojím konaním vyjadrujú Jeho lásku.** Naše ruky potom môžu nosiť bremená, tvoriť hudbu alebo ukazovať správnu cestu – a to všetko na Božiu slávu. A keď si ich večer po práci zložíme môžeme sa s dôverou odovzdať do Božej ochrany na nadchádzajúcu noc so slovami: *„Otče, do Tvojich rúk porúčam svojho ducha.*“ Potom môžeme bez obáv zaspať. A keď budú naše ruky jedného dňa úplne bezmocné, pretože sa priblíži naša posledná hodina, vtedy sa o to viac smieme zveriť do Otcových rúk, ako to urobil Ježiš na kríži. Môžeme si byť istí, že **tak ako nebeský Otec vzkriesil Pána Ježiša k večnému životu vo svojom nebeskom kráľovstve, urobí to isté aj s nami.**

To najlepšie, čo môžeme urobiť, je odovzdať svoj život i svoj skon do Božích rúk – rúk nášho nebeského Otca. Spasiteľ Pán Ježiš Kristus nás to učil, On sám to učinil. Amen.

Použitím myšlienok Matthiasa Kriesera: **Martin Šefranko, evanjelický a. v. farár**